b'\n_START_ARTICLE_\nBjarne \xc3\x98en\n_START_SECTION_\nFelttoget i Norge i 1940\n_START_PARAGRAPH_\nDa andre verdenskrig br\xc3\xb8t ut, var kaptein \xc3\x98en lufthavnsjef p\xc3\xa5 ny\xc3\xa5pnede Fornebu utenfor Oslo.  Da det ble klart at Norge var under angrep bega \xc3\x98en seg til sitt mobiliseringssted, Kjeller flyplass.  Der var alle flyene allerede evakuert, s\xc3\xa5 \xc3\x98en reiste videre nordover og sluttet seg til luftforsvarsstaben som da befant seg ved Mj\xc3\xb8sa. Den 14. april 1940 ble han utnevnt til midlertidig sjef (generalinspekt\xc3\xb8r) for H\xc3\xa6rens flyv\xc3\xa5pen._NEWLINE_Mot slutten av kampene i S\xc3\xb8r-Norge ledet \xc3\x98ren en gruppe flygere som forlot Norge om bord p\xc3\xa5 MK \xc2\xabSj\xc3\xb8gutten\xc2\xbb som gikk ut fra Her\xc3\xb8y 6. mai 1940 . Tillatelse til \xc3\xa5 forlate landet var gitt av general Ruge. Hensikten var \xc3\xa5 skaffe fly til kampene i Nord-Norge i Storbritannia. Da det ble klart at Nord-Norge ville falle f\xc3\xb8r fly var skaffet til veie, fikk \xc3\x98en nye ordre. Han skulle n\xc3\xa5 finne et egnet sted for en flyskole for trening av norske flyvere i utlendighet.  Han hadde dr\xc3\xb8ftinger med britiske og franske myndigheter om egnede steder, men valget falt til slutt p\xc3\xa5 Canada.  Flyv\xc3\xa5pnenes treningsleir (FTL) ble \xc3\xa5pnet 10. november 1940, med major \xc3\x98en som f\xc3\xb8rste sjef._NEWLINE_Da Ole Reistad ankom leiren i 1941, ble han overlatt kommandoen, og \xc3\x98en reiste tilbake til London.  Der opprettet regjeringen Flyv\xc3\xa5pnenes Felleskommando (FFK).  Hjalmar Riiser-Larsen ble beordret som sjef, \xc3\x98en ble stabssjef._NEWLINE_I februar 1942 ble \xc3\x98en, som da var blitt oberstl\xc3\xb8ytnant, beordret til sjef for Forsvarets overkommandos \xc2\xabfjerde kontor\xc2\xbb, FO IV. Som sjef for kontoret hadde \xc3\x98en ansvaret for operasjoner p\xc3\xa5 Norge. I januar 1945 foretok han en inspeksjonsreise i Norge via Sverige over Milorgs N\xc3\xb8tter\xc3\xb8yrute. I tillegg til konferanser i Oslo inspiserte han ogs\xc3\xa5 en base i Vassfaret._NEWLINE_Etter krigen overtok generall\xc3\xb8ytnant \xc3\x98en stillingen som sjef for Luftforsvaret etter Riiser-Larsen. Denne stillingen hadde han i fem \xc3\xa5r, til han ble beordret til SHAPE.  Etter dette var han i tre \xc3\xa5r direkt\xc3\xb8r ved Forsvarets h\xc3\xb8gskole, f\xc3\xb8r han til slutt ble sjef for Forsvarsstaben i 1957.  Sjefen for Forsvarsstaben var i praksis forsvarssjef, og i 1963 ble det ogs\xc3\xa5 hans tittel.'